CELEX: 32014H0729(27)
Language: mt
Date: 2014-07-08 00:00:00
Title: Rakkomandazzjoni tal-Kunsill tat-8 ta' Lulju 2014 dwar l-implimentazzjoni tal-linji gwida ġenerali għall-politiki ekonomiċi tal-Istati Membri li l-munita tagħhom hija l-euro

29.7.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 247/141
            
         RAKKOMANDAZZJONI TAL-KUNSILL
   tat-8 ta' Lulju 2014
   dwar l-implimentazzjoni tal-linji gwida ġenerali għall-politiki ekonomiċi tal-Istati Membri li l-munita tagħhom hija l-euro
   2014/C 247/27
   IL-KUNSILL TA’ L-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 136 flimkien mal-Artikolu 121(2) tiegħu,
   Wara li kkunsidra r-Regolament tal-Kunsill (KE) Nru 1466/97 tas-7 ta' Lulju 1997 dwar it-tisħiħ tas-sorveljanza ta' pożizzjonijiet ta' budget u s-sorveljanza u l-koordinazzjoni ta' politika ekonomika (1), u b'mod partikolari l-Artikolu 5(2) tiegħu,
   Wara li kkunsidra r-Regolament (UE) Nru 1176/2011 tal-Parlament Ewropew u tal-Kunsill tas-16 ta' Novembru 2011 dwar il-prevenzjoni u l-korrezzjoni tal-iżbilanċi makroekonomiċi (2), u b'mod partikolari l-Artikolu 6(1) tiegħu,
   Wara li kkunsidra r-rakkomandazzjoni tal-Kummissjoni Ewropea,
   Wara li kkunsidra l-konklużjonijiet tal-Kunsill Ewropew,
   Wara li kkunsidra l-opinjoni tal-Kumitat Ekonomiku u Finanzjarju,
   Wara li kkunsidra l-opinjoni tal-Kumitat tal-Politika Ekonomika,
   Billi:
   
               (1)
            
            
               L-ambjent ekonomiku attwali taż-żona tal-euro huwa kkaratterizzat minn irkupru ekonomiku gradwali, li iżda għadu fraġli. Fl-2013 u fil-bidu tal-2014, l-inflazzjoni fiż-żona tal-euro naqset b'mod konsiderevoli u mistennija tiżdied biss b'mod gradwali ħafna fuq il-limitu previst, u dan jirrifletti l-potenzjal mhux użat flimkien mal-aġġustamenti relattivi tal-prezzijiet li għaddejjin fl-ekonomiji vulnerabbli u l-apprezzament passat tar-rata tal-kambju tal-euro. Barra minn hekk, filwaqt li l-irkupru qed isir aktar fuq bażi ġenerali‐, id-diverġenzi bejn l-Istati Membri li l-munita tagħhom hija l-euro (“Stati Membri taż-żona tal-euro”) għadhom għoljin.
            
         
               (2)
            
            
               Iż-Żona tal-Euro hija aktar minn sempliċiment it-totalità tal-membri tagħha. Il-kriżi ekonomika u finanzjarja indikat b'mod ċar l-interrelazzjonijiet mill-qrib fiż-żona tal-euro u ssottolineat il-ħtieġa għal koordinazzjoni ta' politiki fiskali, finanzjarji u strutturali iktar b'saħħitha fost l-Istati Membri taż-żona tal-euro biex tiġi żgurata qagħda politika koerenti għaż-żona tal-euro inġenerali. L-Istati Membri taż-żona tal-euro impenjaw ruħhom għal sett ta' riformi ta' politika u koordinazzjoni tal-politika b'impatt‐wiesa' billi fit-2 ta' Marzu 2012 iffirmaw it-Trattat dwar l-Istabbiltà, il-Koordinazzjoni u l-Governanza (TSKG) fl-Unjoni Ekonomika u Monetarja. Id-dħul fis-seħħ tal‐hekk imsejħa Regolamenti two pack (3) (“two pack”) fl-2013 kompla żied il-koordinazzjoni tal-politika baġitarja u ekonomika fiż-żona tal-euro. L-Istati Membri taż-żona tal-euro għandhom responsabbiltà partikolari għal implimentazzjoni effettiva tal-qafas governattiv il-ġdid. Dan jitlob żieda fil-pressjoni mill-parti biex tiġi appoġġata l-implimentazzjoni tar-riforma nazzjonali u l-prudenza fiskali, valutazzjoni akbar tar-riformi nazzjonali minn perspettiva taż-żona tal-euro, l-internalizzazzjoni ta' riperkussjonijiet potenzjali u l-istimolu ta' politiki ta' importanza partikolari għal UEM li tiffunzjona tajjeb. Dan jitlob ukoll komunikazzjoni adatta dwar l-istrateġija taż-żona tal-euro.
            
         
               (3)
            
            
               Minħabba l-interdipendenza għolja bejn l-Istati Membri taż-żona tal-euro, hemm riperkussjonijiet potenzjalment kbar marbuta mal-implimentazzjoni ta' riformi strutturali li jeħtieġ li jitqiesu sabiex ikun żgurat l-aħjar ippjanar ta' politika u implimentazzjoni għall-Istati Membri taż-żona tal-euro b'mod individwali u għaż-żona tal-euro inġenerali. Pereżempju, aktar azzjoni kollettiva fl-implimentazzjoni tar-riformi tiffaċilita l-konverġenza meħtieġa bejn l-Istati Membri. Diskussjoni bikrija dwar il-pjanijiet ta' riforma tal-Istati Membri taż-żona tal-euro, il-bini fuq prattiki eżistenti,u l-implimentazzjoni effettiva tal-proċedura tal-iżbilanċi makroekonomiċi huma ta' importanza kbira f''dan ir-rigward.
            
         
               (4)
            
            
               Waħda mill-isfidi ta' politika ewlenin li qed tiffaċċja ż-żona tal-euro hija li d-dejn tal-gvern jitnaqqas billi jiġu segwiti politiki fiskali differenzjati li jagħmluha faċli għat-tkabbir filwaqt li tingħata spinta lill-potenzjal tat-tkabbir fiż-żona tal-euro u jiġu indirizzati l-konsegwenzi soċjali tal-kriżi. Grazzi għall-isforzi ta' konsolidazzjoni tas-snin preċedenti, is-sitwazzjoni fiskali taż-żona tal-euro tjiebet iżda xorta waħda ser ikun meħtieġ li għadd ta' Stati Membri taż-żona tal-euro jkomplu b'aġġustament fiskali biex ibaxxu l-livelli għoljin ħafna ta' dejn. L-Istati Membri kollha taż-żona tal-euro għandhom itejbu l-kwalità tal-finanzi pubbliċi bil-għan li jagħtu spinta lill-produttività u l-impjiegi.
            
         
               (5)
            
            
               L-investiment fiż-żona tal-euro naqas ħafna matul il-fażi inizjali tal-kriżi u għadu ma rkuprax għall-medja tiegħu fuq terminu twil. It-tendenzi ta' tnaqqis fl-investiment qed jitmexxew mill-impatt ikkombinat tad-diżingranaġġ tas-settur privat, il-frammentazzjoni finanzjarja, u l-isforzi ta' konsolidazzjoni fiskali meħtieġa. li wasslu għal tnaqqis fl-investiment pubbliku. Iż-żieda tal-investiment fl-infrastruttura u l-ħiliet hija essenzjali biex jinżamm l-irkupru u tingħata spinta lit-tkabbir potenzjali. Ħafna mill-investiment jrid jiġi mis-settur privat, iżda l-awtoritajiet pubbliċi jista' jkollhom rwol importanti fil-ħolqien ta' kundizzjonijiet ta' sostenn.
            
         
               (6)
            
            
               Fiż-żona tal-euro, il-fluss tal-kreditu għall-ekonomija reali jibqa' mrażżan u l-frammentazzjoni tas-suq finanzjarju għadha għolja minkejja inqas stress fuq id-dejn sovran. L-aċċess għall-finanzi, b'mod partikolari għall-SMEs, jibqa' ta' sfida f'ħafna Stati Membri, u hemm ir-riskju li jista' jimmina l-irkupru ekonomiku. Dan jitlob inizjattivi mmirati għall-irkupru tal-flussi ta' kreditu, l-approfondiment tas-swieq tal-kapital u l-ispinta fil-finanzjament fuq terminu twil tal-ekonomija. Azzjonijiet bħat-tlestija tat-tiswija tal-karti tal-bilanċ tal-banek, it-tkomplija fit-tisħiħ tal-minimu ta' ekwità, fejn meħtieġ, l-analiżi tal-kwalità tal-assi u t-testijiet tal-istress jgħinu fl-identifikazzjoni kwalunkwe spazju ta' vulnerabbiltà li jkun għad baqa' u jsaħħu l-fiduċja fis-settur inġenerali. Sar progress sinifikanti fir-rigward tal-Unjoni Bankarja, partikolarment bl-istabbiliment tal-Mekkaniżmu Superviżorju Uniku u l-qbil dwar il-Mekkaniżmu Uniku ta' Riżoluzzjoni.
            
         
               (7)
            
            
               Il-kriżi finanzjarja kixfet lakuni fit-tfassil tal-Unjoni Ekonomika u Monetarja. Fit-28 ta' Novembru 2012, il-Kummissjoni ppreżentat pjan ta' azzjoni għal unjoni ekonomika u monetarja profonda u ġenwina bil-għan li tagħti bidu għal dibattitu Ewropew. Fil-5 ta' Diċembru 2012, il-President tal-Kunsill Ewropew, f'kollaborazzjoni mill-qrib mal-President tal-Kummissjoni Ewropea, il-President tal-Eurogroup u l-President tal-Bank Ċentrali, ippreżenta rapport li jibni fuq numru ta' ideat mill-pjan ta' azzjoni tal-Kummissjoni, u li jinkludi skeda ta' żmien u proċess ibbażat fuq stadji lejn l-ikkompletar tal-Unjoni Ekonomika u Monetarja. Il-Parlament Ewropew esprima l-fehmiet tiegħu fir-riżoluzzjoni tiegħu tal-20 ta' Novembru 2012. Minn dak iż-żmien 'l hawn, ittieħdu passi sinifikanti. Il-Kunsill Ewropew ta aktar fehmiet f'Diċembru 2013. Aktar żvilupp fl-UEM jitlob approċċ pass b'pass li jgħaqqad id-dixxiplina mas-solidarjetà. L-hekk‐imsejħa six pack (4) u t-two pack jipprevedu l-ewwel analiżi tal-implimentazzjoni tagħhom sal-aħħar tal-2014.
            
         B'DAN JIRRAKKOMANDA li l-Istati Membri taż-żona tal-euro jieħdu azzjoni, b'mod individwali u b'mod kollettiv, mingħajr preġudizzju għall-kompetenzi tal-Kunsill fir-rigward il-koordinazzjoni tal-politiki ekonomiċi tal-Istati Membri, iżda b'mod partikolari fil-kuntest tal-koordinazzjoni tal-politika ekonomika fil-qafas tal-Eurogroup, fil-perijodu 2014–2015 biex:
   
               1.
            
            
               Jippromwovu u jissorveljaw, f'kooperazzjoni mill-qrib mal-Kummissjoni, l-implimentazzjoni tar-riformi strutturali f'dawk l-oqsma l-aktar rilevanti għall-funzjonament bla xkiel taż-żona tal-euro sabiex jitrawmu t-tkabbir u l-konverġenza u l-aġġustament ta' żbilanċi interni u esterni. Jivvalutaw u jistimolaw il-progress fl-implimentazzjoni tal-impenji tar-riformi fl-Istati Membri taż-żona tal-euro li qed jesperjenzaw żbilanċi eċċessivi u fl-implimentazzjoni tar-riforma fl-Istati Membri taż-żona tal-euro bi żbilanċi li jitolbu azzjoni deċiżiva, biex jiġu limitati r-riperkussjonijiet negattivi fil-bqija taż-żona tal-euro. Jitrawmu politiki xierqa f'pajjiżi b'bilanċi pożittivi kbar fil-kontijiet kurrenti biex jikkontribwixxu għal riperkussjonijiet pożittivi. Jorganizzaw diskussjonijiet tematiċi regolarment dwar riformi strutturali fis-swieq tax-xogħol u tal-prodotti b'riperkussjonijiet potenzjalment kbar, filwaqt li jiffukaw fuq it-tnaqqis tal-porzjon ta' taxxa għoli fuq ix-xogħol u r-riforma tas-swieq tas-servizzi.
            
         
               2.
            
            
               Jikkoordinaw il-politiki fiskali tal-Istati Membri taż-żona tal-euro, f'kooperazzjoni mill-qrib mal-Kummissjoni, b'mod partikolari meta jivvalutaw l-abbozz tal-pjanijiet baġitarji biex tiġi żgurata qagħda fiskali koerenti u li tiffavorixxi t-tkabbir maż-żona tal-euro kollha. Itejbu l-kwalità u s-sostenibbiltà tal-finanzi pubbliċi billi tingħata prijorità lill-investiment materjali u immaterjali fil-livell nazzjonali u f'dak tal-UE. Jiżguraw li l-oqfsa fiskali nazzjonali, inkluż il-kunsilli fiskali nazzjonali, ikunu sodi.
            
         
               3.
            
            
               Jiżguraw ir-reżiljenza tas-sistema bankarja, b'mod partikolari billi jieħdu l-azzjoni meħtieġa fis-segwitu tal-analiżi tal-kwalità tal-assi u t-testijiet tal-istress, u billi jimplimentaw ir-Regolamenti tal-Unjoni Bankarja u jmexxu 'l quddiem l-ħidma ulterjuri prevista fil-perijodu ta' transizzjoni tal-SRM. Jistimulaw l-investiment tas-settur privat u jżidu l-fluss tal-kreditu għall-ekonomija permezz ta' azzjonijiet biex itejbu l-aċċess għall-kreditu mill-SMEs, l-approfondament tas-swieq tal-kapital, it-tnedija mill-ġdid tas-suq tat-titolizzazzjoni, abbażi tal-proposti u l-kalendarju fil-Komunikazzjoni tal-Kummissjoni dwar l-iffinanzjar fuq terminu twil tal-ekonomija Ewropea.
            
         
               4.
            
            
               Imexxu 'l quddiem il-ħidma fl-approfondiment tal-Unjoni Ekonomika u Monetarja u jikkontribwixxu għat-titjib fil-qafas tas-sorveljanza ekonomika fil-kuntest tal-analiżijiet previsti għal tmiem l-2014.
            
         
      Magħmul fi Brussell, it-8 ta’ Lulju 2014.
      
         
            Għall-Kunsill
         
         
            Il-President
         
         P. C. PADOAN
      
   
   
      (1)  ĠU L 209, 2.8.1997, p. 1.
   
      (2)  ĠU L 306, 23.11.2011, p. 25.
   
      (3)  Regolament (UE) Nru 472/2013 tal-Parlament Ewropew u tal-Kunsill tal-21 ta’ Mejju 2013 dwar it-tisħiħ tas-sorveljanza ekonomika u baġitarja tal-Istati Membri fiż-żona tal-euro li jesperjenzaw jew ikunu mhedda b'diffikultajiet gravi fir-rigward tal-istabbiltà finanzjarja tagħhom (ĠU L 140, 27.5.2013, p. 1); Regolament (UE) Nru 473/2013 tal-Parlament Ewropew u tal-Kunsill tal-21 ta' Mejju 2013 dwar dispożizzjonijiet komuni għall-monitoraġġ u l-valutazzjoni tal-abbozzi tal-pjani baġitarji u l-iżgurar tal-korrezzjoni tad-defiċit eċċessiv tal-Istati Membri fiż-żona tal-euro (ĠU L 140, 27.5.2013, p. 11).
   
      (4)  Regolament tal-Kunsill (UE) Nru 1177/2011 tat-8 ta’ Novembru 2011 li jemenda r-Regolament (KE) Nru 1467/97 dwar li titħaffef u li tiġi ċċarata l-implimentazzjoni tal-proċedura ta’ defiċit eċċessiv (ĠU L 306, 23.11.2011, p. 33); Direttiva tal-Kunsill 2011/85/UE tat-8 ta’ Novembru 2011 dwar ir-rekwiżiti għal oqfsa baġitarji tal-Istati Membri (ĠU L 306, 23.11.2011, p. 41); Regolament (UE) Nru 1173/2011 tal-Parlament Ewropew u tal-Kunsill tas-16 ta’ Novembru 2011 dwar l-infurzar effettiv tas-sorveljanza baġitarja fiż-żona tal-euro (ĠU L 306, 23.11.2011, p. 1); Regolament (UE) Nru 1174/2011 tal-Parlament Ewropew u tal-Kunsill tas-16 ta’ Novembru 2011 dwar miżuri ta’ infurzar biex jikkoreġu żbilanċi makroekonomiċi eċċessivi fiż-żona tal-euro (ĠU L 306, 23.11.2011, p. 8); Regolament (UE) Nru 1175/2011 tal-Parlament Ewropew u tal-Kunsill tas-16 ta’ Novembru 2011 li jemenda r-Regolament tal-Kunsill (KE) Nru 1466/97 dwar it-tisħiħ tas-sorveljanza ta’ pożizzjonijiet tal-budget u s-sorveljanza u l-koordinazzjoni ta’ politika ekonomika (ĠU L 306, 23.11.2011, p. 12); Regolament (UE) Nru 1176/2011 tal-Parlament Ewropew u tal-Kunsill tas-16 ta’ Novembru 2011 dwar il-prevenzjoni u l-korrezzjoni tal-iżbilanċi makroekonomiċi (ĠU L 306, 23.11.2011, p. 25).